b'\n_START_ARTICLE_\nRiigikogun vaalit 2007\n_START_PARAGRAPH_\nRiigikogun vaalit eli Viron parlamentin vaalit j\xc3\xa4rjestettiin 4. maaliskuuta 2007. Parlamenttivaaleissa k\xc3\xa4yt\xc3\xb6ss\xc3\xa4 olevan viiden prosentin \xc3\xa4\xc3\xa4nikynnyksen ylitti kuusi puoluetta. \xc3\x84\xc3\xa4nestysprosentiksi muodostui 61,9\xc2\xa0%. Tallinnassa \xc3\xa4\xc3\xa4nestysprosentti oli 65,8\xc2\xa0% ja It\xc3\xa4-Virumaalla 52,2\xc2\xa0%. Kahdessatoista vaalipiiriss\xc3\xa4 oli 970 ehdokasta, joista valittiin kansanedustajiksi 101 (10,4\xc2\xa0%). Viro k\xc3\xa4ytti vaaleissa ensimm\xc3\xa4isen\xc3\xa4 maailmassa internet\xc3\xa4\xc3\xa4nestyst\xc3\xa4 ja lasketuissa ennakko\xc3\xa4\xc3\xa4niss\xc3\xa4 oli mukana 30\xc2\xa0000 internet\xc3\xa4\xc3\xa4nt\xc3\xa4. Reformipuolue ja keskustapuolue olivat vaaleja edelt\xc3\xa4neiden mielipidetiedustelujen k\xc3\xa4rjess\xc3\xa4.\n_START_SECTION_\nVaaliteemat ja kampanjointi\n_START_PARAGRAPH_\nReformipuolueen vaalikampanja pohjautui p\xc3\xa4\xc3\xa4osin veropopulismiin. Puolueen t\xc3\xa4rkeimpiin vaalilupauksiin kuului niin sanottu "verovapaa perjantai", jonka tarkoituksena oli laskea Viron silloinen 22\xc2\xa0% tasavero nelj\xc3\xa4n vuoden kuluessa 18 prosenttiin. Edgar Savisaaren johtama keskustapuolue vastusti voimakkaasti "verovapaata perjantaita", ja hy\xc3\xb6kk\xc3\xa4si kampanjassaan sit\xc3\xa4 vastaan. Keskusta l\xc3\xa4hti vaaleihin lupaamalla palkkauudistusta, jossa julkisen sektorin ty\xc3\xb6ntekij\xc3\xb6iden palkkoja olisi asteittain nostettu 25\xc2\xa0000 kruunuun kuussa. Keskustapuolue vaati ainoana puolueena, ett\xc3\xa4 maan pit\xc3\xa4\xc3\xa4 parantaa suhteita Ven\xc3\xa4j\xc3\xa4\xc3\xa4n ja vet\xc3\xa4\xc3\xa4 virolaisjoukot Irakista kes\xc3\xa4kuuhun 2007 menness\xc3\xa4._NEWLINE_Erityisesti Savisaarta vastaan hy\xc3\xb6k\xc3\xa4ttiin rajusti. Taustalla on se, ett\xc3\xa4 h\xc3\xa4nt\xc3\xa4 pidet\xc3\xa4\xc3\xa4n er\xc3\xa4\xc3\xa4nlaisena politiikkaan liittyv\xc3\xa4n korruption ruumiillistumana ja Ven\xc3\xa4j\xc3\xa4n etujen edustajana Virossa. Reformipuolue halusi tehd\xc3\xa4 vaaleista p\xc3\xa4\xc3\xa4ministerivaalin, jossa asetettiin vastakkain liberaali ja l\xc3\xa4nsimielinen Andrus Ansip sek\xc3\xa4 Edgar Savisaar. Savisaaren valtaan nousulla pelottelivat my\xc3\xb6s sosiaalidemokraatit ja Is\xc3\xa4nmaan ja Res Publican liitto. Reformipuolue k\xc3\xa4vi lopulta er\xc3\xa4iden arvioiden mukaan eritt\xc3\xa4in henkil\xc3\xb6keskeisen vaalikampanjan, jonka k\xc3\xa4rjess\xc3\xa4 oli puolueen johtaja Andrus Ansip.'